পাক পতাকাবাহী জাহাজ ভারতের সব বন্দরে নিষিদ্ধ

ওয়েবডেস্ক: ভারতের (India) জোড়া ধাক্কায় বেকায়দায় পাকিস্তান (Pakistan)। পাক পতাকাবাহী জাহাজ (Pakistani flagged ships) ভারতের সব বন্দরে নিষিদ্ধ।

শনিবারের জোড়া ধাক্কা পাকিস্তানকে। পহেলগাম হত্যাকাণ্ডের জেরে একই দিনে ভারতের দুই সিদ্ধান্তে বেকায়দায় পাকিস্তান। পাক পতাকাবাহী জাহাজ ভারতের সব বন্দরে নিষিদ্ধ। একইভাবে ভারতীয় জাহাজও এখন পাকিস্তানের বন্দরে প্রবেশ করতে পারবে না।

ভারতে পণ্য না নামালেও নানা কারণে ভারতীয় বন্দর ব্যবহার করতে হয় পাকিস্তানের অনেক জাহাজকে। সেই অনুমতি বাতিলে বড় সমস্যায় পড়ল পাকিস্তানি বাণিজ্য। এদিনই লাগু হয়েছে পাক-পণ্য আমদানিতে নিষেধাজ্ঞা। এই ধাক্কায় বড় সমস্যায় পাকিস্তানের অর্থনীতি।

আরও পড়ুন: পহেলগাম হামলা: পাকিস্তান থেকে পণ্য আমদানি বন্ধ করল ভারত

বাণিজ্য মন্ত্রণালয় ২মে একটি বিজ্ঞপ্তি জারি করে এই সিদ্ধান্ত অবিলম্বে কার্যকর করার নির্দেশ দিয়েছে। বিদেশ বাণিজ্য নীতি ২০২৩-এ একটি নতুন নিয়ম যোগ করে এই নিষেধাজ্ঞা দেওয়া হয়েছে।

এই নিষেধাজ্ঞা আরোপের ফলে ভারতে কোনও পণ্য প্রবেশ করতে পারবে না। যদি কোনও বিশেষ ক্ষেত্রে আমদানি করার প্রয়োজন হয়, সেক্ষেত্রে ভারত সরকারের কাছে অনুমতি নিতে হবে। সরকারের অনুমতি ছাড়া পাক সরকার এখন আর ভারতে কিছুই পাঠাতে পারবে না।

এর জন্য বিদেশ নীতিতে (FTP) একটি নতুন নিয়ম যোগ করা হয়েছে। সেখানে উল্লেখ করা হয়েছে, পাকিস্তান থেকে আসা প্রতিটি পণ্য, তা সরাসরি আসুক বা অন্য কোনও দেশের মাধ্যমে ভারতে প্রবেশ সম্পূর্ণভাবে নিষিদ্ধ। যতক্ষণ না সরকার কোনও অনুমতি দেয়, ততদিন এই নির্দেশ বলবৎ থাকবে।

উল্লেখ্য, ২২ এপ্রিল কাশ্মীরের বৈসারণে পর্যটকদের উপর জঙ্গি হানার ঘটনা ঘটে। জঙ্গিদের গুলিতে ২৫ জন পর্যটক সহ ১ কাশ্মিরী যুবক প্রাণ হারান। গর্জে ওঠে গোটা দেশ। পাকিস্তানের বিরুদ্ধে কড়া বার্তা দেয় ভারত। ১৯৪৭ সালে দেশভাগের পর থেকে কাশ্মীরের মালিকানা নিয়ে ভারত ও পাকিস্তানের মধ্যে দ্বন্দ্ব চলে আসছে। এ নিয়ে তিনটি যুদ্ধে জড়িয়েছে তারা। এবারও পহেলগাম হামলার পর উত্তেজনার পারদ চড়েছে, যাতে দুই দেশের মধ্যে সামরিক সংঘাতের আশঙ্কা দেখা দিয়েছে।